Rackham

Kaptajn Rackham (f. ukendt), er en legendarisk, forbandet og dæmonisk sørøver frygtet som den sorteste sjæl på verdenshavene og gudernes uhellige svøbe over al søfart. Rackhams navn nævnes kun modvilligt i skræk og rædsel af alle, der rejser på verdenshavene og talløse gruopvækkende historier går om denne djævelske figur og hans mandskab af de ondeste mordere, ransmænd og blasfemikere, der nogensinde har sejlet de Syv Have .
Rackham beskrives som et monster. En bloddrikkende, sjæleædende dæmon hidkaldt ved at forene den Gamle Verdens tolv ondeste mænd i én skrækkelig skikkelse. På sit forbandende flagskib Leviathan hersker han enevældigt og tager efter sigende aldrig fanger, og efterlader ingen - hverken mand, kvinde eller barn - levende. Forsvindende lidt vides om hvem han er, og hvor han kommer fra, mens fortællingerne om hans grusomhed og ubarmhjertighed er utallige. Nogle siger, at han engang blev halshugget og sendt til de yderste helveder, for blot at blive sendt tilbage igen af de dæmoniske fyrster. Sømænd i kolonierne fortæller, at når Rackham først har lugtet dit blod, kan du aldrig undslippe ham, om du så flygter hver vågen time i resten af dit liv. Tevintriske korsarer hvisker, at hans sorte sværd Cadenza er smedet og dernæst forsaget af sagnomspundne magistre - så magtfulde som de var megalomaniske. Kislevittiske fribyttere beretter, at han har blandet blod med de mørkeste og mægtigste magter, der har givet ham evigt liv i bytte for noget så dæmonisk, at almindelige dødelige ikke kan begribe dens ondskab. Men igen, sømænd siger mange ting, og intet tyder på at Rackham selv skulle have gjort andet end at puste til ilden, når det gælder historier som disse.
Category:Pirat
Category:Den Gamle Verden
Category:Demon
Category:Myter og mystik